《古意》
宋代·徐集孙

彼美山中桐，千古生清风。
斲削罗徽弦，不费胶漆工。
伊石台有梅，月冷云空蒙。
一弹弹春江，迟日春融融。
再弹弹招隐，霜木吟樵枫。
三弹弹离骚，感慨古道隆。
大羹玄酒味，旨趣回颛蒙。
世无子期耳，知音未易逢。
袖手长太息，所听何不同。
所听非不同，举世郑卫聋。

作者简介：徐集孙，字义夫，建安（今福建建瓯）人。理宗时尝在临安作过小官（《休日招李山房杜北山访渭滨秋浦于孤山》“不枉微官客日边”），退居后名其居室为竹所。有《竹所吟稿》。事见《南宋文范作者考》卷下。　徐集孙诗，以汲古阁影宋抄《南宋六十家小集》本为底本，参校影印文渊阁《四库全书·两宋名贤小集》本（简称名贤集）、顾氏读画斋刊《南宋群贤小集》本（简称群贤集）。新辑集外诗附于卷末。